Det svært fremkommelige terræn ved Rubjerg Knude Fyr, hvor flyvende sand konstant ommøblerer landskabet, er omdrejningspunktet i en ny sang, som den nordjyske musiker Ole Berthelsen står bag. - Jeg er betaget af stedet, og har altid været det. Det er et fantastisk sted, siger Ole Berthelsen. Den 67-årige musiker og pædagogiske konsulent bor i Kongerslev, men kommer tit ved Rubjerg Knude Fyr. - Det er mit favoritsted i Nordjylland, siger han. Derfor fulgte han også spændt med i fjernsynet, da fyret tirsdag blev flyttet 70 meter. Flytningen skulle redde fyret fra druknedøden i havet, som gennem årene har ædt sig ind på kysten, og som indtil tirsdag betød, at der kun var få meter fra fyret til vandet. Sangen ”Vesten Rubjerg” handler netop om landskab og tid – og så er den fyldt med kontraster. - Rubjerg Knude giver associationer om, at man er i en ørken, men samtidig buldrer havet, brændingen slår og mågerne skriger. Når man går i landskabet og når frem til fyrtårnet, kan man få en følelse af at nå til vejs ende, siger Ole Berthelsen. Samtidig er sangen en påmindelse om, at der i morgen er atter en dag. En god dag. ”Vesten Rubjerg” er at finde på pladen ”Snakker med giraffer”, der er 22. album fra Ole Berthelsens side. Hør sangen her:

Opsummering:
Ole Berthelsen er så betaget af Rubjerg Knude, at han har skrevet en sang om stedet. Hør den her.